En midaldrende mand blev mandag dømt for uagtsomt manddrab, efter han kolliderede med en modkørende bil i forbindelse med en overhaling.

En 59-årig mand har fået 30 dages betinget fængsel for uagtsomt manddrab. Det sker på grund af en trafikulykke ved Bjergby, som i december 2021 kostede en 83-årig kvinde livet. Det oplyser anklager ved Nordjyllands Politi, Kristina Frandsen efter mandagens retssag ved Retten i Hjørring. Manden er dømt for at have medvirket til ulykken med en kombination af alt for høj fart og en hasarderet overhaling. Oveni i de 30 dages betinget fængsel får manden også en betinget frakendelse af førerretten. Hastighedsbegrænsing på 80 km/t Ulykken skete 15. december 2021 på Ringvejen ved Bjergby omkring klokken 9.45 om formiddagen. Det fremgår af anklageskriftet i sagen, at den 59-årige mand, der nu er dømt i sagen, kørte mod syd i en Peugeot 3008. Mandens hastighed var mindst 107 kilometer i timen, da han overhalede en VW Up, der også kørte mod syd. Hastighedsbegrænsningen på strækningen er 80 kilometer i timen. Den 59-årige kunne ikke nå at trække ind i egen vejbane igen efter overhalingen og kolliderede med en modkørende Toyota Aygo med den 83-årige kvinde. Døde kort efter Den 83-årige kvinde blev så hårdt kvæstet, at hun døde kort efter sammenstødet. Den 59-årige mand blev også kvæstet ved sammenstødet og blev kørt til Aalborg Universitetshospital, men var ikke på noget tidspunkt i livsfare. En kvinde og et barn, som befandt sig i den VW Up, som den 59-årige overhalede, slap uskadte fra ulykken. Den 59-årige mand, der er fra Sønderjylland, tog mandag imod dommen.